IS kysyi lapsia ei haluavilta lukijoiltaan, mikä saisi heidät muuttamaan mielensä. Moni vastasi, että ei mikään.

IS kysyi verkkosivuillaan, mikä on todellinen syy Suomen vauvakadolle. Kyselyssä yli kolmasosa kielteisesti lasten hankintaan suhtautuvista lapsettomista ilmoitti, etteivät he yksinkertaisesti halua lapsia. Samasta joukosta 15 prosenttia kertoi yhdeksi syyksi sen, ettei pidä lapsista.

Video yllä: Näissä kunnissa väestö vähenee eniten.

Kyselyyn vastasi yhteensä 17 497 lukijaa. Vastaajista suurin osa kertoi haluavansa lapsia. IS kysyi kuitenkin heiltä, jotka eivät halua lapsia, mikä saisi heidät muuttamaan mielensä.

IS:n kyselyssä lähes kolmasosa kielteisesti lasten hankkimiseen suhtautuvista kertoi, että voisi muuttaa kantaansa, jos oma taloudellinen tilanne paranisi. Samaan ryhmään kuuluvista lapsettomista vastaajista 17 prosenttia ilmoitti, että voisi harkita lastenhankintaa, jos löytäisi kumppanin. Lisäksi poliittinen tilanne, ilmastonmuutos ja oma terveys vaikuttivat monilla haluun saada lapsia.

35-vuotiaan naisen vastauksessa tiivistyvät molemmat yleisimmät syyt:

– Jos olisin saanut töitä ja tavannut nykyisen mieheni nuorempana.

– Ei mikään. Raskaan työpäivän jälkeen pitäisi kuunnella naista ja huutavia kakaroita. Mieluummin rentoudun, vastasi puolestaan 26-vuotias mies.

– Niin moni parisuhde tuhoutuu lasten takia. Haluan pitää mieheni enkä alkaa vuoroviikkovanhemmaksi, kommentoi 37-vuotias nainen.

– Jos olisin mies ja voisin toimia perinteisessä isän roolissa. Äitinä oleminen ei houkuttele, 25-vuotias nainen sanoo.

Suomea vaivaava vauvapula kohahdutti viime viikolla, kun tuoreet tilastoluvut rävähtivät pöytään. Tilastokeskuksen väestöennusteen mukaan Suomessa ei enää 15 vuoden päästä ole yhtään maakuntaa, jossa syntyy enemmän ihmisiä kuin kuolee.

Tämän hetken syntyvyyden tasolla suomalaisnaisten kokonaishedelmällisyysluvuksi, eli naisen koko elinaikanaan synnyttämien lasten määräksi, arvioidaan 1,32–1,34.

Väestöliiton tutkimusten mukaan vapaaehtoinen lapsettomuus on Suomessa yleistynyt: parikymmentä prosenttia nykyisistä nuorista ei tule omasta tahdostaan saamaan lapsia. Luku on pidemmällä aikavälillä kaksinkertaistunut.

– Perhebarometrin kyselyssä lapsettomat naiset kertoivat, että 30–40-vuotiaina heillä on elämässään muuta kiinnostavampaa tekemistä. Miehillä taas korostui naisia useammin sopivan kumppanin puute, kertoo Väestöliiton tutkimusprofessori Osmo Kontula.

Lapsia syntyy vähemmän, koska lastentekoa lykätään yhä pidemmälle ja yksinasuvia on aiempaa enemmän. Kontulan mukaan nyky-yhteiskunnassa moni kokee, että kaikki mahdollinen aika pitäisi käyttää uran luomiseen.

– Kotona oleminen ja lasten tekeminen koetaan hä­peällisenä. Se saa ihmiset pohtimaan, kannattaako lapsia hankkia, kun se ei ole yhteiskunnassa arvostettua, Kontula kuvaa.

Kiivaasta yhteiskunnallisesta keskustelusta huolimatta tutkimusprofessori muistuttaa, että on jokaisen ihmisen oma ratkaisu, haluaako hän lapsia.

– Siihen ei ole oikeaa vastausta. Mutta olen miettinyt sitä, että kun ihmiset tulevat vähän vanhemmiksi, he voivat alkaa katua sitä, ettei tullut hankittua lapsia silloin, kun oli vielä hedelmällinen. Silloin ei ole vanhuudessa seuraa tai huolehtijaa, jos yhteiskunta ei huolehdi. Siinä vaiheessa on myöhäistä tehdä uusia päätöksiä asiassa.

IS:n kyselyssä lähes kolmasosa kielteisesti lasten hankkimiseen suhtautuvista kertoi, että voisi muuttaa kantaansa, jos oma taloudellinen tilanne paranisi. Samaan ryhmään kuuluvista lapsettomista vastaajista 17 prosenttia ilmoitti, että voisi harkita lastenhankintaa, jos löytäisi kumppanin. Lisäksi poliittinen tilanne, ilmastonmuutos ja oma terveys vaikuttivat monilla haluun saada lapsia.

IS kysyi vastaajilta, jotka eivät halua enää lapsia, mikä voisi muuttaa heidän mielensä.

”Jos kiire vähenisi. Koti-isänä olisi mukavaa, kunhan liksa juoksisi.”

Mies, 33.

”Jos aiemmat kumppanit olisivat olleet luotettavia tai nykyinenkään.”

Nainen, 40.

”Jos nousujohteisesta työelämästä olisi mahdollista pitää 1,5 vuoden tauko ilman pelkoa palkkakehityksen kärsimisestä.”

Nainen, 33.

”Mieheni ei halua lapsia. Rakastan häntä enemmän kuin olematonta lasta. ”

Nainen, 29.

”Jos minulla olisi tarpeeksi apua lapsen hoitamiseen. Myös raskauden ja synnytyksen fyysinen kuormitus keholle pelottaa.”

Nainen, 35.

”Jos työelämä ei olisi niin raadollista. Kuka jaksaa lapsiperhearkea, kun työ vie kaikki mehut?”

Nainen, 32.

”Jos olisin parisuhteessa, joka tuntuisi turvalliselta lapsen hankkimista ajatellen.”

Nainen, 37.

”Jos lapset eivät sitoisi niin kovin ja veisi aikaa itseltäni.”

Nainen, 35.

”Jos lapsista olisi vähemmän vaivaa mm. uhmaiässä ja murrosiässä.”

Mies, 31.

”Jos adoptio olisi helpompaa ja yksin lapsen hankkiminen halvempaa.”

Nainen, 30.

”Jos tuntuisi edes vähän siltä, että saisin tukea lastenhoitoon, jottei elämä olisi pelkkää kakkavaippaa ja talous kestäisi sen kaiken.”

Nainen, 35.

”Miehen työtilanne epävarma, opiskelee samalla, lisäksi mies ei vielä olisi valmis isäksi, mutta oma biologinen kello jo tikittää kovasti.”

Nainen, 34.

”Jos voisin satavarmasti tietää, ettei lapsi ei synny vammaisena.”

Nainen, 25.

”Jos äitiys-/isyyspäivärahan suuruus olisi palkan suuruinen kunnes lapsi on päiväkoti-ikäinen.”

Nainen, 31.

”Jos olisi hoitoapua saatavilla, ei ole isovanhempia omalla paikkakunnalla.”

Nainen, 32.

”Jos synnytys/raskaus ja lapsen kanssa pärjääminen ei pelottaisi niin hirveästi.”

Nainen, 19.

”Jos yhteiskunta ei päättäisi minun puolesta minkälaisia arvoja lapselle kasvatetaan.”

Mies, 34.

”Jos kasvaisin tarpeeksi aikuiseksi, että uskaltaisin ottaa toisen ihmisen huolehdittavakseni.”

Mies, 26.

”Jos koko liikakansoittunut planeetta sitoutuu yhden lapsen politiikkaan, voin minäkin pyöräyttää yhden.”

Mies, 46.

”Jos olisin sellaisessa parisuhteessa, jossa toiselle osapuolelle lapsensaanti olisi todella tärkeää.”

Nainen, 39.

”Jos sijaissynnytys olisi mahdollinen. Olen itsekäs enkä halua myöskään pilata kroppaani.”

Nainen, 28.

”Jos yhteisöllisyys Suomessa tukisi enemmän lapsen kasvatusta eikä olisi niin yksin.”

Nainen, 26.

”Jos maailman ja Suomen hyvinvointi paranisi ja ennen kaikkea turvallisuustilanne. Huolestuttaa lasten turvallisuus tulevaisuudessa.”

Nainen, 37.

”Jos valtio tulisi vastaan veroprosentin alennuksella tai muilla taloudellisilla kannustimilla.”

Mies, 44.

”Jos vanhemmuuden vaatimukset olisivat kohtuullisempia ja vanhemmuutta ja lapsiperheitä tuettaisiin eikä arvosteltaisi.”

Nainen, 36.

”Jos saisin lottovoiton eikä tarttisi huolehtia rahasta ja tehdä ylipitkiä päiviä.”

Mies, 38.

”Asenne lapsiin muuttuisi Suomessa! Lapsia ei siedetä enää kun leikkipuistoissa.”

Nainen, 46.